C 88/56
HR
Službeni list Europske unije
24.2.2022.
Analizom tla utvrđene su tri glavne vrste.
Prvo, na najsjevernijem dijelu područja obuhvaćenog oznakom izvornosti mogu se pronaći glinasto-vapnenačka tla.
Ona su glavni resurs za vinogradarstvo između Rioje Alavese i Rioje Alte.
U ostatku tog područja i u Rioji Oriental ujedno su prisutna aluvijalna i glinena tla bogata željezom, na kojima se proizvode vina manje punine okusa od prethodno navedenih.
Vino u gospodarskom smislu čini 20 % BDP-a te regije.
To, uz činjenicu da se vino od pamtivijeka uzgaja u regiji, znači da regija ovisi o održivosti vinogradarstva i da se u potpunosti iskorištavaju opisani prirodni uvjeti.
Posebno treba spomenuti specijaliziranost za odležavanje vina zahvaljujući kojoj se može govoriti o jednoj od najvećih koncentracija hrastovih bačvi na svijetu.
8.2.
Kvalitetno pjenušavo vino Iako je ova oznaka izvornosti najpoznatija po proizvodnji mirnih vina, neke vinarije još od sredine 19. stoljeća proizvode kvalitetna pjenušava vina tradicionalnom metodom, pa su s vremenom razvijeni potrebno znanje i iskustvo.
Svježina i kiselost dva su ključna elementa u proizvodnji kvalitetnih pjenušavih vina.
Područje obuhvaćeno oznakom nalazi se prema Winklerovoj skali na području nižih temperatura.
To pridonosi kraćim ciklusima uzgoja koji rezultiraju odgovarajućom fenolnom zrelošću bez visokih razina alkoholne jakosti, a te značajke pružaju idealnu polazišnu točku za proizvodnju tih vina.
9.
Osnovni dodatni uvjeti (pakiranje, označivanje, ostali zahtjevi) Pravni okvir: nacionalno zakonodavstvo Vrsta dodatnog uvjeta: pakiranje na razgraničenom zemljopisnom području Opis uvjeta: Vina koja se stavljaju na tržište pod kvalificiranom oznakom izvornosti „Rioja” moraju se puniti u boce u registriranim vinarijama koje odobri Regulatorno vijeće.
U protivnom neće smjeti nositi oznaku izvornosti.
Taj je zahtjev utvrđen kao odgovor na činjenicu da postoji veći rizik od narušavanja kvalitete konačnog proizvoda ako se on prevozi i puni u boce izvan područja proizvodnje nego ako se ti postupci odvijaju unutar tog područja.
Tim se zahtjevom želi zaštititi dobar ugled vina Rioja, i to jačanjem kontrole nad njegovim posebnim značajkama i kvalitetom.
Njime se štiti kvalificirana oznaka izvornosti, od čega svi povezani proizvođači imaju koristi.
Ta je odluka potvrđena presudom Suda Europske unije od 16. svibnja 2000.
Pravni okvir: nacionalno zakonodavstvo Vrsta dodatnog uvjeta: dodatne odredbe u pogledu označivanja Opis uvjeta: Riječ „RIOJA” mora biti istaknuta na etiketi.
Sljedeće stavke moraju se nalaziti neposredno ispod riječi „RIOJA”: riječi „Denominación de Origin Calificada” (kvalificirana oznaka izvornosti); pečat Regulatornog vijeća; robna marka; te naziv ili poslovni naziv registrirane vinarije ili trgovački naziv.
Izrazi „bačva” i „drvo” ne smiju se upotrebljavati u promidžbi, oglašavanju i označivanju vina prije dovršetka postupka odležavanja.
Naziv područja ili općine može se upotrijebiti ako grožđe potječe odande i ako je ondje proveden postupak proizvodnje, odležavanja (prema potrebi) i punjenja vina u boce.
Udio od (najviše) 15 % grožđa upotrijebljenog za proizvodnju vina može potjecati iz registriranih vinograda koji se nalaze u općinama koje graniče s područjem ili općinom u kojoj se nalazi poslovni subjekt.
Moraju se dostaviti dokazi da će taj postotak grožđa biti dostupan na isključivoj osnovi tijekom razdoblja od najmanje 10 uzastopnih godina.